Ljóðasýningin Viti / menn verður opnuð í Akranesvita , stóra vitanum á Breið á Akranesi , á morgun laugardag kl. 14 . Við sama tækifæri verður frumfluttur leikþátturinn „ Ljós sem varir lengur en myrkrið , “ samtal fyrir tvo leikara og ólgandi haf . Leikþátturinn er stutt samtal gamla og nýja vitans , sem hafa hingað til staðið þöglir á sínum stað . Tveir atvinnuleikarar leiklesa þáttinn . Höfundur leikþáttarins og ljóðanna á sýningunni er Sigurbjörg Þrastardóttir , bæjarlistamaður Akraness , en enskar þýðingar ljóðanna gerðu Bernard Scudder og Sarah Brownsberger . Hluti sýningarinnar verður uppi til 6. júní , en hinn hlutinn lifir í vitanum sumarlangt . Allir velkomnir , segir í tilkynningu frá Akranesbæ . Leikþátturinn „ Ljós sem varir lengur en myrkrið “ verður enn fremur sendur út á bylgjulengd bæjarins , FM 95,0 á sjómannadaginn , 1. júní kl. 14 og 16 . Er þá tilvalið að sitja með kveikt á viðtækinu í bílum sínum og horfa á vitana á meðan hlustað er . Sigurbjörg Þrastardóttir hefur skipulagt upplestra , tekið þátt í tónlistardagskrám og staðið fyrir bókmenntatengdri myndlistarsýningu sem bæjarlistamaður Akraness . Nú bætist leiklist við listann , en leikþátturinn „ Ljós sem varir lengur en myrkrið “ er tilraun til þess að sýna aðra hlið á hinum ástsælu vitum sem standa vaktina á Breiðinni . Heimsóknir í vitana hafa stóraukist á síðustu árum , en þeir bæjarbúar sem eiga eftir að leggja leið sína þangað eru hvattir til að láta verða af því nú , segir í kynningu Akraneskaupstaðar .